Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 3 Pv 531/13/6601	Banská Bystrica, 21.5.2015
EEČ : 2-45-110-2015

U Z N E S E N I E

Trestná vec:	obvinený XXXXX 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Banská Bystrica
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	1/ v postavení štatutárneho orgánu - konateľa a osoby zodpovednej za odvod poistného platiteľa obchodnej spoločnosti XXXXX s.r.o., XXXXX, XXXXX 23/299, IČO: XXXXX XXXXX 523, za obdobie január 2013 - október 2013 zadržal a určenému príjemcovi Sociálnej poisťovni, pobočka XXXXX, XXXXX, IČO: 30 807 484, neodviedol splatné poistné na nemocenské poistenie a dôchodkové zabezpečenie za zamestnancov, vypočítané a zrazené z vymeriavacích základov, čím nesplnil zákonnú povinnosť vyplývajúcu zo zák.č. 461/2003 Z.z. o sociálnom poistení v znení neskorších predpisov, v rozsahu predstavujúcom sumu celkom 1.133,51 €,
	2/ v postavení štatutárneho orgánu- konateľa a osoby zodpovednej za platbu poistného spoločnosti XXXXX s.r.o. XXXXX, XXXXX 23/299, IČO: XXXXX XXXXX 523, nezaplatil splatné poistné na sociálne poistenie za zamestnávateľa za obdobie január 2013 - október 2013 určenému príjemcovi Sociálnej poisťovni, pobočka XXXXX, XXXXX, čím nesplnil zákonnú povinnosť vyplývajúcu zo zák.č. 461/2003 Z.z. o sociálnom poistení v znení neskorších predpisov, v rozsahu predstavujúcom sumu celkom 3.493,05 €,

lebo zanikla trestnosť činu

Odôvodnenie:
Uznesením vyšetrovateľa odboru kriminálnej polície OR PZ XXXXX sp. zn. ORP-1095/OEK-BB-2013 zo dňa 17. 01. 2014  bolo začaté trestné stíhanie a ďalším uznesením z 26. 02. 2015  bolo vznesené obvinenie XXXXX  pre prečin neodvedenia dane a poistného podľa § 277 ods. 1 Tr. zák. na tom skutkovom základe, ako je uvedené vo výrokovej časti tohto uznesenia. Uznesením povereného príslušníka OO PZ XXXXX - východ sp.zn. ORP-34/OV-BB-2014 zo dňa 08. 02. 2014 bolo začaté tresné stíhanie a ďalším uznesením z 03. 02. 2015 bolo vznesené obvinenie XXXXX pre prečin nezaplatenie dane a poistného podľa § 278 ods. 1 Tr.zák.  na tom skutkovom základe, ako je uvedené vo výrokovej časti tohto uznesenia.  Uznesením vyšerovateľa zo dňa 16. 03. 2015 boli obe trestné veci spojené na spoločné konanie pod ČVS:ORP-855/OEK-BB-2013. 

Po skončení skráteného vyšetrovania predložil dňa 11. 05. 2015 vyšetrovateľ PZ tunajšej okresnej prokuratúre vyšetrovací spis jednak s návrhom na podanie obžaloby (o ktorom bude rozhodované samostatne), jednak s  návrhom na postup podľa § 215 ods. 1 písm. h) Tr. por. s poukazom na § 86 ods. 1 písm. e) Tr.zák.

Po preskúmaní spisu som dospel k záveru, že návrh  vyšetrovateľa PZ  na zastavenie trestného stíhania je dôvodný.

V priebehu konania boli vypočutí: obvinený XXXXX, v postavení svedka - poškodeného XXXXX a XXXXX, za pobočku Sociálnej poisťovne, svedkyňa XXXXX, bolo vykonané znalecké dokazovanie z odboru ekonómia - účtovníctvo, do spisu zabezpečené listinné doklady od pobočky Sociálnej poisťovne, výpis z obchodného registra a doklady k osobným pomerom obvineného. 

Podľa výpovede svedka - poškodeného Mgr. XXXXX XXXXX z 28. 04. 2015, správ Sociálnej poisťovne, pobočka XXXXX zo 17. 04. 2015 bolo potvrdené a oznámené, že spol. XXXXX s.r.o XXXXX, dodatočne dňa 01. 04. 2015 uhradila dlžné poistné za zamestnancov za obdobie január až október 2013 vo výške 1.133,51 € a rovnako dodatočne toho istého dňa uhradila dlžné poistné za zamestnávateľa za obdobie január až október 2013 vo výške  3.493,05 €, čím jej celkové poistné, ktoré bolo predmetom trestného konania za toto obdobie uhradené. Lustráciou v GP SR, registroch PZ SR a podľa odpisu registra trestov obvineného neboli zistené zákonné prekážky na uvedený postup. 

Prečinu neodvedenia dane a poistného podľa § 277 ods. 1 Tr. zák. sa dopustí, kto v malom rozsahu zadrží a neodvedie určenému príjemcovi splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie, ktoré zrazí alebo vyberie podľa zákona, v úmysle zadovážiť sebe alebo inému neoprávnený prospech.
 	 
Prečinu nezaplatenia dane a poistného podľa § 278 ods. 1 Tr. zák. sa dopustí, kto vo väčšom rozsahu nezaplatí splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie.
 	
Podľa § 86 ods. 1 písm. e) Tr. zák., trestnosť trestného činu zaniká aj vtedy, ak ide o trestný čin skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.
 
Podľa § 86 ods. 2 Tr. zák., trestnosť trestného činu podľa odseku 1 písm. e) nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu podľa odseku 1.

V zmysle § 215 ods.1 písm. h) Tr. por. sa trestné stíhanie zastaví, ak zanikla trestnosť činu.

Preto som rozhodol tak, ako je to uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Radoslav Mandalík
prokurátor